Diari Oficial de la Generalitat Valenciana


Sumari del DOGV 5384, del 09-11-2006 (2006/12547)

ORDRE conjunta de les conselleries de Sanitat i Territori i Habitatge, de 17 d'octubre de 2006, per la qual s'amplia la composició de la Comissió de Control de la Qualitat de les Aigües de Consum Humà de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2006/10/17/(1)/dof/vci/html**

### Dades del document

Número de DOGV
:   5384

Data del DOGV
:   09-11-2006

Secció del DOGV
:   I. DISPOSICIONS GENERALS

Número del document
:   2006/12262


Data del document
:   17-10-2006

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * consum d'aigua
    * anàlisi de l'aigua
    * legislació
    * organització administrativa
    * aigua potable

ORDRE conjunta de les conselleries de Sanitat i Territori i Habitatge, de 17 d'octubre de 2006, per la qual s'amplia la composició de la Comissió de Control de la Qualitat de les Aigües de Consum Humà de la Comunitat Valenciana. [2006/12374]  
D'acord amb les directrius de les normatives europees en la matèria, es va aprovar el Reial decret 140/2003, de 7 de febrer, pel qual s'establixen els criteris sanitaris de la qualitat de l'aigua de consum humà, aplicables a escala nacional i a totes aquelles aigües que, independentment del seu origen i del tractament de potabilització que reben, s'utilitzen en la indústria alimentària o se subministren a través de xarxes de distribució públiques o privades, depòsits o cisternes. Aquesta norma fixa els paràmetres i valors paramètrics que s'han de complir en el punt on es posa l'aigua de consum humà a disposició del consumidor, i establix la necessitat de complir els criteris sanitaris de qualitat previstos en aquesta, com també que els programes de control de qualitat de l'aigua de consum humà s'adapten a les necessitats de cada proveïment.  
La normativa estatal, de caràcter bàsic, va fer necessari escometre un desplegament normatiu autonòmic per a adequar-la a les característiques organitzatives pròpies de la Generalitat, que es va plasmar en el Decret 58/2006, de 5 de maig, del Consell (DOGV núm. 5254 de 9 de maig de 2006), pel qual es desenvolupa, en l'àmbit de la Comunitat Valenciana, el Reial decret 140/2003, de 7 de febrer, pel qual s'establixen els criteris sanitaris de la qualitat de l'aigua de consum humà, que es va dictar per raó de les competències que l'Estatut d'Autonomia de la Comunitat Valenciana atribuïx a la Generalitat en matèria de sanitat i protecció del medi ambient, i que té com a objecte desenvolupar, en l'àmbit territorial de la Comunitat Valenciana, el citat Reial decret 140/2003, de 7 de febrer, estatal, per mitjà de la definició de les zones de proveïment i l'establiment del programa de vigilància sanitària de l'aigua de consum humà, regulant igualment la competència per a l'autorització d'excepcions als valors paramètrics fixats per la mencionada norma.   
D'altra banda, l'esmentat Decret 58/2006 crea i establix les funcions de la Comissió de Control de la Qualitat de les Aigües de Consum Humà de la Comunitat Valenciana, a fi de complir les previsions normatives sobre la qualitat de les aigües de consum humà, i establix en l'article 9 la seua composició.   
Respecte d'això, és necessari incloure en la composició d'aquesta Comissió un representant de la Mancomunitat dels Canals de Taibilla, com a entitat encarregada de la gestió del proveïment en alta de la zona sud de la província d'Alacant, que inclou en el seu àmbit un total de trenta-tres municipis, amb un subministrament de més de 90 milions de metres cúbics d'aigua, de manera que es considera procedent i recomanable comptar amb la seua experiència i aportacions en les decisions que en matèria d'aigües de consum humà haja d'adoptar la Comissió.  
En aquest sentit, la disposició final primera, apartat 2n, de l'esmentat Decret 58/2006, de 5 de maig, del Consell, faculta els consellers de Territori i Habitatge i de Sanitat per a ampliar la composició de la Comissió de Control de la Qualitat de les Aigües de Consum Humà de la Comunitat Valenciana.  
Així, per raó del que s'ha exposat, d'acord amb l'habilitació referida, en la mesura que en la Comunitat Valenciana correspon a la conselleria competent en matèria de medi ambient el control de les aigües de consum humà i a la conselleria competent en matèria de sanitat li corresponen les qüestions relatives a la protecció de la salut, sense perjudici del que disposa la Llei 4/2005, de 17 de juny, de la Generalitat, de salut pública de la Comunitat Valenciana, en l'article 9.2, el desenvolupament normatiu de la qual està pendent de realitzar-se, i fent ús de les facultats que conferix l'article 35 de la Llei de la Generalitat Valenciana 5/1983, de 30 de desembre, de Govern Valencià, els consellers de Sanitat i de Territori i Habitatge, de manera conjunta,   
ORDENEN  
Article únic  
Augmentar la composició de la Comissió de Control de la Qualitat de les Aigües de Consum Humà de la Comunitat Valenciana, creada mitjançant un Decret 58/2006, de 5 de maig, del Consell, pel qual es desenvolupa, en l'àmbit de la Comunitat Valenciana, el Reial decret 140/2003, de 7 de febrer, pel qual s'establixen els criteris sanitaris de la qualitat de l'aigua de consum humà, incloent, amb la condició de vocal d'aquesta, un representant de la Mancomunitat dels Canals de Taibilla, les atribucions i règim jurídic de la qual es regiran pel que s'ha disposat per a la resta de vocals en l'esmentat Decret 58/2006.   
DisposiciÓ final  
La present ordre entrarà en vigor el mateix dia que es publique en el Diari Oficial de la Generalitat.  
València, 17 d'octubre de 2006   
El conseller de Sanitat  
RAFAEL BLASCO CASTANY  
El conseller de Territori i Habitatge  
ESTEBAN GONZALEZ PONS


Còpia Permalink ELI